ไฟแนนเชียลไดเจสต์
คณะกรรมการบริษัท โรงพิมพ์ตะวันออก (EPCO) อนุมัติให้บริษัทย่อย คือ บริษัท เอ็ปโก้ กรีน เพาเวอร์ พลัส
27 พ.ย. 2555

EPCO ทุ่มลงทุนโรงไฟฟ้า
คณะกรรมการบริษัท โรงพิมพ์ตะวันออก (EPCO) อนุมัติให้บริษัทย่อย คือ บริษัท เอ็ปโก้ กรีน เพาเวอร์ พลัส ซื้อหุ้นของบริษัท อะควาติส เอ็นเนอร์จี ทั้งหมด 100% จาก Sungen Investments Holding Limited จำนวน 15 ล้านบาท โดยอะควาติสฯ ถือหุ้นในสัดส่วน 99.97% ในบริษัท ลพบุรี โซล่า ที่มีสิทธิในสัญญาซื้อขายไฟฟ้าที่ปริมาณพลังงานไฟฟ้าจากแสงอาทิตย์สูงสุด 5 เมกะวัตต์
นอกจากนี้ ให้บริษัท ลพบุรีฯ ซื้อที่ดินใน จ.ลพบุรี เนื้อที่รวม 119.55 ไร่ ราคา 35 ล้านบาท จาก Sungen (Thailand) และให้บริษัท ลพบุรีฯ ลงนามในสัญญาก่อสร้างโรงไฟฟ้า โดยว่าจ้าง Sungen International และ Sungen (Thailand) เป็นผู้รับเหมาก่อสร้าง มูลค่า 420 ล้านบาท
ฟิทช์คงอันดับเครดิต ASP
บริษัท ฟิทช์ เรทติ้งส์ (ประเทศไทย) ประกาศคงอันดับเครดิตภายในประเทศระยะยาวของบริษัทหลักทรัพย์ เอเซีย พลัส (ASP) ที่ “A-(tha)” และอันดับเครดิตภายในประเทศระยะสั้นที่ “F2(tha)” โดยมีแนวโน้มอันดับเครดิตมีเสถียรภาพ
1.3 แสนคนมางาน SET in the City
ตลาดหลักทรัพย์แห่งประเทศไทย เปิดเผยถึงการจัดงานมหกรรมการลงทุนครบวงจร SET in the City 2012 เมื่อวันที่ 22-25 พ.ย.ที่ผ่านมา มีผู้ร่วมงานตลอด 4 วัน กว่า 1.3แสนคน เฉลี่ยกว่า 50% ยังไม่เคยร่วมงานนี้มาก่อนและยังไม่มีบัญชีลงทุนในหลักทรัพย์ และพบว่าผู้ลงทุนให้ความสำคัญข้อมูลก่อนตัดสินใจลงทุนและเลือกสรรบริการมากขึ้น 
กิจกรรมที่ได้รับความสนใจสูงสุด คือ สัมมนาทั้ง 70 หัวข้อ มีผู้เข้าร่วมฟังเต็มเกือบทุกหัวข้อ รวมกว่า 1.5 หมื่นคน 
สำหรับยอดธุรกรรมในงานรวม 1.65 หมื่นรายการ รวมมูลค่าเงินลงทุน 999 ล้านบาท โดย 43% เป็นบัญชีลงทุนในหุ้นและอนุพันธ์ เป็นการลงทุนในกองทุนรวม 37% รวมถึงผลิตภัณฑ์และบริการอื่นๆ อาทิ การลงทุนในทองคำ กรมธรรม์ประกันภัยควบการลงทุนอีกประมาณ 20%
PYLON หวังรายได้ปีหน้าโต 15-20% 
นายชเนศวร์ แสงอารยะกุล ประธานกรรมการบริหารและกรรมการผู้จัดการใหญ่ บริษัท ไพลอน (PYLON) เปิดเผยว่า บริษัทตั้งเป้ารายได้ปี 2556 เติบโตประมาณ 15-20% จากปีนี้ที่คาดว่าทำได้ 1,200 ล้านบาท และภายในสัปดาห์นี้คาดว่าจะได้รับงานใหม่มูลค่ากว่า 100 ล้านบาท 
สำหรับผลงานปีนี้ คาดว่ากำไรสุทธิจะลดลงจากปีก่อนที่มีกำไรที่ 75 ล้านบาท และอัตรากำไรขั้นต้น (มาร์จิน) จะลดลงเหลือ 15% จากปีก่อน 18-19% ส่วนไตรมาส 4 น่าจะออกมาดีและไม่มีการตั้งสำรองขาดทุนจากบริษัทลูกแล้ว